b'\n_START_ARTICLE_\nMa\xc5\xa1\xc4\x8dobna embolija\n_START_SECTION_\nVzroki in epidemiologija\n_START_PARAGRAPH_\nV veliki ve\xc4\x8dini primerov (95\xc2\xa0%) ma\xc5\xa1\xc4\x8dobne embolije je vzrok obse\xc5\xbenej\xc5\xa1a po\xc5\xa1kodba, zlasti zlom cevastih kosti ali medenice. Pogosteje se pojavlja pri zaprtih zlomih kosti. Tveganje nara\xc5\xa1\xc4\x8da s \xc5\xa1tevilom zlomov kosti; bolniki s posameznim zlomov cevaste kosti imajo 1- do 3-odstotno tveganje za pojav ma\xc5\xa1\xc4\x8dobne embolije, pri obojestranskem zlomu stegnenice pa so poro\xc4\x8dali o tudi do 33-odstotnem tveganju. Pojavi se lahko tudi pri drugih vrstah po\xc5\xa1kodb (po\xc5\xa1kodba mehkega tkiva, liposukcija, odvzem kostnega mozga ...), ni pa tudi nujno, da je vzrok telesna po\xc5\xa1kodba \xe2\x80\x93 povzro\xc4\x8di jo lahko na primer tudi akutni pankreatitis ali obdobje krize pri srpastoceli\xc4\x8dni slabokrvnosti), vendar je tveganje veliko manj\xc5\xa1e._NEWLINE_Ma\xc5\xa1\xc4\x8dobni embolusi se pojavijo pri skoraj 90\xc2\xa0% bolnikov s hudimi zlomi, vendar se simptomi izrazijo le pri okoli 10\xc2\xa0%. Tveganje za sindrom plju\xc4\x8dne embolije se zmanj\xc5\xa1a, \xc4\x8de je zlom hitro imobiliziran in zlasti, \xc4\x8de je bolnik hitro dele\xc5\xbeen operativne korekcije. Obstajajo tudi dokazi, da profilaksa s steroidi pri bolnikih z visokim tveganjem zmanj\xc5\xa1a pojavnost sindroma ma\xc5\xa1\xc4\x8dobne embolije. Smrtnost sindroma ma\xc5\xa1\xc4\x8dobne embolije je od 10 do 20\xc2\xa0%.\n_START_SECTION_\nOpis\n_START_PARAGRAPH_\nZa razliko od embolusov, ki jih povzro\xc4\x8dijo krvni strdki (trombusi) so ma\xc4\x8dobni embolusi majhni, a \xc5\xa1tevilni ter zato po navadi prizadenejo \xc5\xa1tevilna mesta v organizmu._NEWLINE_Simptomi in bolezenski znaki se obi\xc4\x8dajno pojavijo en do tri dni po po\xc5\xa1kodbi ter se praviloma ka\xc5\xbeejo v plju\xc4\x8dih (kot zasoplost, hipoksemija), mo\xc5\xbeganih (agitacija, blede\xc5\xbe ali koma), na ko\xc5\xbei (petehialni izpu\xc5\xa1\xc4\x8daj) ter v krvi (slabokrvnost, trombocitopenija). Petehialni izpu\xc5\xa1\xc4\x8daj je patognomoni\xc4\x8den simptom plju\xc4\x8dne embolije (zna\xc4\x8dilen za to bolezen), vendar pa se pojavi le pri 20\xe2\x80\x9350\xc2\xa0% bolnikov.\n_START_SECTION_\nPatogeneza\n_START_PARAGRAPH_\nPatogenetsko sta pomembni tako mehani\xc4\x8dna obstrukcija kot biokemi\xc4\x8dna po\xc5\xa1kodba \xc5\xbeile. Ko \xc5\xbeilo obstrira ma\xc5\xa1\xc4\x8dobna snov, stanje nadalje poslab\xc5\xa1ajo agregacija krvnih plo\xc5\xa1\xc4\x8dic in rde\xc4\x8dih krvni\xc4\x8dk, aktivacija krvnih plo\xc5\xa1\xc4\x8dic in ter privabljanje granulocitov. Iz ma\xc5\xa1\xc4\x8dobnega embolusa se spro\xc5\xa1\xc4\x8dajo ma\xc5\xa1\xc4\x8dobne kisline, ki lahko prav tako povzro\xc4\x8dijo lokalno po\xc5\xa1kodbo endotelija.\n_START_SECTION_\nZapleti\n_START_PARAGRAPH_\nZapleti ma\xc5\xa1\xc4\x8dobne embolije so lahko hudi in \xc5\xbeivljenjsko ogro\xc5\xbeajo\xc4\x8di. Plju\xc4\x8dna embolija, ki jo povzro\xc4\x8dijo ma\xc5\xa1\xc4\x8dobni embolusi, lahko ob obse\xc5\xbenej\xc5\xa1i obstrukciji povzro\xc4\x8di nenadno smrt. Embolusi lahko zama\xc5\xa1ijo \xc5\xbeile tudi v drugih organih (mo\xc5\xbegani, ledvice, ko\xc5\xbea) ter povzro\xc4\x8dijo njihovo po\xc5\xa1kodbo, krvavitve in mikroinfarkte.'